CELEX: 32016R0171
Language: hr
Date: 2015-11-20 00:00:00
Title: Delegirana uredba Komisije (EU) 2016/171 оd 20. studenoga 2015. o izmjeni Delegirane uredbe (EU) 2015/98 o provedbi međunarodnih obveza Unije, kako je navedeno u članku 15. stavku 2. Uredbe (EU) br. 1380/2013 Europskog parlamenta i Vijeća, na temelju Međunarodne konvencije o očuvanju atlantskih tuna i Konvencije o budućoj višestranoj suradnji u području ribarstva sjeverozapadnog Atlantika

10.2.2016   
            
            
               HR
            
            
               Službeni list Europske unije
            
            
               L 33/1
            
         DELEGIRANA UREDBA KOMISIJE (EU) 2016/171
   оd 20. studenoga 2015.
   o izmjeni Delegirane uredbe (EU) 2015/98 o provedbi međunarodnih obveza Unije, kako je navedeno u članku 15. stavku 2. Uredbe (EU) br. 1380/2013 Europskog parlamenta i Vijeća, na temelju Međunarodne konvencije o očuvanju atlantskih tuna i Konvencije o budućoj višestranoj suradnji u području ribarstva sjeverozapadnog Atlantika
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba Vijeća (EZ) br. 2371/2002 i (EZ) br. 639/2004 i Odluke Vijeća 2004/585/EZ (1), a posebno njezin članak 15. stavak 2.,
   budući da:
   
               (1)
            
            
               U stavku 4. Preporuke 14-01 Međunarodne komisije za očuvanje atlantskih tuna („ICCAT”) o višegodišnjem programu za očuvanje tropske tune i upravljanje njome navodi se da se smatra da ribarska plovila ukupne dužine 20 metara ili veće koja nisu upisana u ICCAT-ov registar plovila ovlaštenih za ribolov tropske tune nisu ovlaštena za ribolov, zadržavanje na plovilu, prekrcavanje, prijevoz, prebacivanje, prerađivanje ili iskrcavanje velikooke i/ili žutoperajne tune s područja primjene Konvencije ICCAT-a. Člankom 3. Delegirane uredbe Komisije (EU) br. 2015/98 (2) to se pravilo ICCAT-a izuzima iz primjene obveze iskrcavanja iz članka 15. stavka 1. Uredbe (EU) br. 1380/2013, ali samo u pogledu velikooke tune. S obzirom na to da je u praksi usputni ulov žutoperajne tune moguć i u drugim vrstama ribolova koje nisu usmjerene na žutoperajnu tunu, a podliježu obvezi iskrcavanja, članak 3. Delegirane uredbe (EU) 2015/98 trebalo bi izmijeniti kako bi se uz velikooku tunu obuhvatila i žutoperajna tuna.
            
         
               (2)
            
            
               Člankom 4. stavkom 2. Delegirane Uredbe (EU) 2015/98 predviđa se odstupanje od obveze iskrcavanja plavoperajne tune ispod najmanje dopuštene ulovne veličine utvrđene u članku 9. stavku 1. Uredbe Vijeća (EZ) br. 302/2009 (3). Najmanja dopuštena ulovna veličina iz članka 9. stavka 1. Uredbe (EZ) br. 302/2009 iznosi 30 kg ili 115 cm. Međutim, člankom 9. stavcima 2. i 8. te Uredbe predviđa se drugačija najmanja dopuštena ulovna veličina za plavoperajnu tunu ulovljenu i. u istočnom Atlantiku pomoću brodova s mamcima i brodova za ribolov panulom; ii. u Jadranskom moru za potrebe uzgoja te iii. u Sredozemnom moru u malom obalnom ribolovu svježe ribe pomoću brodova s mamcima, plovila koja koriste parangale i plovila za ribolov odmetom. Članak 4. stavak 2. Delegirane uredbe (EU) 2015/98 trebalo bi izmijeniti kako bi se uključile najmanje dopuštene ulovne veličine ispod 30 kg ili 115 cm iz članka 9. stavaka 2. i 8. Uredbe (EZ) br. 302/2009.
            
         
               (3)
            
            
               Člankom 5. Delegirane Uredbe (EU) 2015/98 predviđaju se odstupanja od obveze iskrcavanja u pogledu igluna (Xiphias gladius) u sjevernom Atlantiku. S obzirom na to da se stavak 9. ICCAT-ove Preporuke 13-02 za očuvanje sjevernoatlantskog igluna odnosi na igluna koji je ulovljen ili iskrcan na području cijelog Atlantika, taj bi članak trebalo izmijeniti kako bi se obuhvatio cijeli Atlantik.
            
         
               (4)
            
            
               Delegiranu uredbu (EU) 2015/98 trebalo bi stoga na odgovarajući način izmijeniti,
            
         DONIJELA JE OVU UREDBU:
   Članak 1.
   Delegirana uredba (EU) 2015/98 mijenja se kako slijedi:
   
               1.
            
            
               Članak 3. zamjenjuje se sljedećim:
               „Članak 3.
               Velikooka i žutoperajna tuna
               1.   Ovaj se članak primjenjuje na velikooku tunu (Thunnus obesus) i žutoperajnu tunu (Thunnus albacares) u Atlantskom oceanu.
               2.   Odstupajući od članka 15. stavka 1. Uredbe (EU) br. 1380/2013, ribarska plovila ukupne dužine 20 metara ili veće koja nisu nisu upisana u ICCAT-ov registar plovila ovlaštenih za ribolov velikooke i žutoperajne tune ne smiju ciljano loviti, zadržavati na plovilu, prekrcavati, prevoziti, prebacivati, prerađivati ili iskrcavati velikooku i žutoperajnu tunu u Atlantskom oceanu.”
            
         
               2.
            
            
               U članku 4., stavak 2. zamjenjuje se sljedećim:
               „2.   Odstupajući od članka 15. stavka 1. Uredbe (EU) br. 1380/2013, zabranjuje se ciljano loviti, zadržavati na plovilu, prekrcavati, prebacivati, iskrcavati, prevoziti, skladištiti, prodavati, izlagati ili nuditi na prodaju plavoperajnu tunu:
               
                           (a)
                        
                        
                           ispod najmanje dopuštene ulovne veličine utvrđene u članku 9. stavku 1. Uredbe (EZ) br. 302/2009 ili
                        
                     
                           (b)
                        
                        
                           u slučajevima navedenima u članku 9. stavcima 2. i 8. Uredbe (EZ) br. 302/2009 ako je ona ispod najmanje dopuštene ulovne veličine utvrđene u tom članku 9. stavcima 2. i 8.”
                        
                     
         
               3.
            
            
               U članku 5., stavak 1. zamjenjuje se sljedećim:
               „1.   Ovaj se članak primjenjuje na vrstu iglun (Xiphias gladius) u Atlantskom oceanu.”
            
         Članak 2.
   Ova Uredba stupa na snagu trećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 20. studenoga 2015.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 354, 28.12.2013., str. 22.
   
   
      (2)  Delegirana uredba Komisije (EU) 2015/98 оd 18. studenoga 2014. o provedbi međunarodnih obveza Unije iz članka 15. stavka 2. Uredbe (EU) br. 1380/2013 Europskog parlamenta i Vijeća, na temelju Međunarodne konvencije o očuvanju atlantskih tuna i Konvencije o budućoj višestranoj suradnji u području ribarstva sjeverozapadnog Atlantika (SL L 16, 23.1.2015., str. 23.).
   
      (3)  Uredba Vijeća (EZ) br. 302/2009 od 6. travnja 2009. o višegodišnjem planu oporavka plavoperajne tune u istočnom Atlantiku i Sredozemnom moru te o izmjeni Uredbe (EZ) br. 43/2009 i stavljanju izvan snage Uredbe (EZ) br. 1559/2007 (SL L 96, 15.4.2009., str. 1.).